|  |  |
| --- | --- |
| Tema:  | Møte 2 i UngIDag-utvalget  |
| Tid/sted:  | 27.09.2018, R5 i Akersgata |
| Fra utvalget:  | Loveleen Rihel Brenna, Liza Reisel, Kristoffer Chelsom Vogt, Aksel Inge Sinding, Mira Aaboen Sletten, Kari Løvendahl Mogstad, Umar Ashraf, Nancy Hertz, Petter Hov Jacobsen, Christiane Vadseth |
| Forfall: | Tale Maria Krohn Engvik, Joakim Bobbie Tanum |
| Sekretariat: | Kurt Ole Linn, Elin Beate Grotnes, Cecilia Lyche, Sissel Husebråten, Camilla Åmtun, Mona Renolen |
| Dato: | 10.10.2018 |
| Signatur: | Mona Renolen og Cecilia Lyche (referenter) |
| Kopi: |  |

|  |
| --- |
| **Møte 2 i UngIDag-utvalget***Utvalget holdt sitt andre møte i R5, Akersgata 59, OSLO, mandag 27. sept. 2018 fra kl 09:00-15:30. Under følger sekretariatets referat fra møtet* 1. Utvalgsleder Loveleen Brenna ønsket velkommen
2. Innkallingen ble godkjent
3. Referat fra første utvalgsmøte den 27.08.18 ble godkjent.
4. Det ble ikke meldt inn noen saker til eventuelt.
5. **Økonomiske-administrative forhold v/ sekretariatet**:

Sekretariatet ba om å få inn reiseregninger og godtgjøringer etter hver møte, og senest før årsskiftet slik at det kommer på årets budsjett.Utvalget fikk en oversikt over utvalgsleders møteplan før jul. Brenna skal reise rundt til alle landsdelene og snakke med barn og ungdom slik det er forutsatt i mandatet. Utvalgsmedlemmer i de ulike distriktene er involvert i planleggingen og bidrar gjennom sine nettverk i arbeidet med å sette opp en variert møteplan der vi kan få innspill fra ulike arenaer og grupper av barn og unge. De ulike utvalgsmedlemmene som er med i planleggingen gjorde rede for foreløpig program i Kristiansand, Trondheim, Bergen, Sortland og Oslo/Akershus.Sekretariatsleder fortalte om møter utvalgsleder har hatt med myndigheter på relevante fagområder, kompetansemiljøer og organisasjoner, og om møteplanene framover. Ulike organisasjoner og aktører på likestillingsfeltet er invitert til innspillsmøte 2.november der alle får to minutter hver på å si hva de mener er de største likestillingsutfordringene, og hva de anbefaler av tiltak. I tillegg blir hver organisasjon invitert til å levere en sides skriftlig notat med innspill til utvalgets arbeid..1. **Drøftingssak/vedtakssak: Tolkning og presisering av mandatet**

Sekretariatet hadde på oppdrag fra utvalget skrevet et problemnotat der tre områder/begreper ble utdypet. Disse tre områdene var en vurdering av hvordan utvalget skal avgrense aldersspennet i hvem utredningen skal omfatte, og avklaring av hvordan begrepene kjønnsstereotypi og kjønnsmangfold skal brukes og defineres i NOUen. * 1. **Alder:**

Kurt Ole Linn redegjorde kort for ulike alternativer til aldersavgrensninger og sekretariatets anbefaling. *Utvalget landet etter en diskusjon på å avgrense utredning til aldersgruppen 0 til og med 25 år*, men med noen nyanser som redegjort for i punktene under: * Det er naturlig at det vil variere fra arena til arena hvilken øvre aldersavgrensning som velges, blant annet ut fra hvem som deltar på de ulike arenaene
* Det er viktig å ha med overgangen fra VGO til høyere utdanning og arbeidsliv for å få en helhetlig innsikt i de kjønnsdelte utdannings- og yrkesvalgene og hvilke tiltak som er relevante. For eksempel skjer en del kjønnsdelte valg i overgangen til høyere utdanning, spesielt for de som går fra studiespesialisering.
* Selv om øvre aldersinndeling er satt t.o.m. 25 år, er 18 år (myndighetsalder) /19 år (ferdig med VGO) mer aktuelt for forbrukerfeltet og sosiale medier. 19 år kan være den beste avgrensninger her fordi det er da de fleste avslutter VGO og mange bor hjemme fram til da.
* Når det gjelder nedre aldersavgrensning drøftet utvalget om de skulle starte fra fødsel, eller fra 1 år når de fleste begynner i barnehage og blir mer selvstendige deltakere i samfunnet. På grunn av kjønnede forventninger og stereotypier fra fødsel av, som gjenspeiler seg både i samfunnsinstitusjoner og forbrukerkulturen, landet utvalget på 0 år.

**Vedtak - Alder:**Utvalget legger myndighetenes aldersspenn for barne- og ungdomsfasen til grunn for sitt arbeid. Dette tilsvarer aldersspennet 0-25 (fra fødsel til og med 25 år). Utvalget mener at de ulike temaene/arenaene naturlig vil avgrense aldersspennet. * 1. **Kjønnsstereotypier og kjønnsmangfold:**

Sekretariatet ved Kurt Ole Linn og Mona Renolen presenterte sine vurderinger av hvordan begrepene kjønnsstereotypier og kjønnsmangfold kan defineres og brukes i utredningen. Professor Åse Røthing ved OsloMet holdt en presentasjon som innledning til diskusjonen om disse begrepene i utvalget. Hun reflekterte rundt hvordan likestillingsbegrepet kan forstås og problematiseres i et kjønnsperspektiv. Henger for eksempel likestilling og kjønnsstereotypier sammen? Hva oppnår vi ved å sammenligne gutter og jenter, og hva går vi glipp av? Videre presenterte hun forskningen hun har gjort på hvordan kjønn og seksualitet er, og har vært, tematisert i norske lærerplaner, lærebøker og i undervisningen.Hun påpekte at kjønnsnormer og kjønnsstereotypier og utviklingen av disse tematiseres lite eller ikke i lærebøkene. Når lærebøkene skriver om sex er det reproduksjon det handler om, og knyttet til naturfaget. Likestillingen er i læreplanene formulert som en del av *historien* i Norge, noe som vi alt har oppnådd. Røthing argumenterte for at skolen kan spille en viktig rolle i likestillingen, men at dette betyr et kollektivt kompetanseløft. Det jobbes kontinuerlig med stereotypier i skolen, men det er ikke samme refleksjonsnivå når det gjelder kjønnsstereotypier. **Punkter fra utvalgets drøfting:**Likestilling kan være et begrensende begrep. Det bør ikke kun handle om å telle kjønnsforskjeller på ulike arenaer, men også om retten til å være fri til å utøve et autonomt liv. Flere i utvalget påpekte at 'kjønnsstereotypier' som begrep er ladet. Samtidig kan en stereotypi være både positiv og negativ. Det er også viktig å romme de positive dimensjonene ved å skille seg ut og være normbrytende. Det er ikke alle som oppfatter det som problematisk og skille seg ut. 'Kjønnede forventninger' ble foreslått som alternativ. Det ble påpekt at også dette begrepet kan være vanskelig å forstå. Det er videre viktig å også se på praksiser og strukturer. 'Stereotypier' fanger opp sementeringen.Utvalget konkluderte med at kjønnsstereotypier kan være en ledetråd for arbeidet, og at begrepet må pakkes ut når innledningskapitlet skal lages. Utvalget drøftet videre at stereotypier begrenser kjønnsmangfoldet. Bruken av pronomen 'hen' i NOUen ble løftet. Det er en mulighet å bruke "hen" i tilfeller der man omtaler personer som ikke definerer seg som mann eller kvinne, i situasjoner der kjønn ikke er relevant, eller i situasjoner der man ikke vet om man snakker om en mann eller en kvinne. Det ble påpekt at bruken av "hen" kan oppfattes som radikalt. Det samme gjelder bruken av "alle kjønn". Utvalget konkluderte med at det er viktig ikke å begrense kjønnsmangfoldet, men samtidig tenke igjennom bruken av ulike begreper i NOUen. Et alternativ til "alle kjønn" er "kjønnene".**Vedtak - kjønnsstereotypier:** * Utvalget mener kjønnsstereotypier skal være en tematisk ledetråd i arbeidet.
* Med kjønnsstereotypier mener utvalget en drøfting om hvordan barn og unge møtes som inkluderer
	+ Normer, forventninger og holdninger til kjønn (kulturer)
	+ Praksiser, ordninger og strukturer
	+ Ulike måter å "gjøre" kjønn på

Selve begrepsbruken mht hvilke overskrifter som skal brukes, vil utvalget komme tilbake til i arbeidet med de ulike kapitlene. **Vedtak – kjønnsmangfold:**Av praktiske grunner vil utvalget i hovedsak utrede kjønn og likestilling ut fra tokjønnsmodellen, men åpner opp for å benytte/beskrive et videre kjønnsmangfold og "alle kjønn" der dette er relevant. Et kjønnsmangfoldsperspektiv åpner for ulike måter å være gutt og mann på og ulike måter å være jente og kvinne på. 1. **"Kjønn og risiko. Noen smakebiter fra ungdomsforskningen" – innlegg ved Mira Sletten**

Utvalgsmedlem Mira Sletten holdt innlegg: Mediedebatten er kjønnet når det gjelder ungdom og risiko. Kjønnsforskjeller kommer tydelig frem i Ungdata når det gjelder jenter og ønske om høyere utdanning. Jenter bruker mer tid på lekser, de blir oftere stresset av skolearbeid, de slutter litt tidligere i fritidsorganisasjonene, og de bruker mer tid på sosiale medier. Gutter på sin side bruker mer tid på dataspill. Når det gjelder helse er det en økning i selvrapporterte internaliserende vansker – særlig blant jenter. Det er uklart om dette er en faktisk forverring over tid, eller et utrykk for økt åpenhet. Hvorfor i så fall gjelder dette spesielt for jentene? En god del av kjønnsforskjellene forklares av mer skolestress og mer problematisk kroppsbilde. Bruk av sosiale medier i seg selv bidrar i liten grad til å forklare psykiske helseplager.Utvalgsleder påpekte at innlegget er et godt bakteppe for å diskutere ulike kapitler i NOUen. Mye er gjort gjennom Ungdata som utvalget kan trekke inn i sitt arbeid. **Vedtak:**Utvalget tok innlegget til orientering.1. **Kapitteloversikt i NOUen**

Sekretariatet ved Kurt Ole Linn innledet om utsendt tabell som viser en foreløpig oversikt over kapittelinndelingen, ansvar internt i sekretariatet og hvilke notater sekretariatet foreslår å legge frem for utvalget i neste møte. Han ba om kommentarer og innspill til oversikten og om noen utvalgsmedlemmer kunne tenke seg å være utvalgsressurs inn mot sekretariatets arbeid. Utvalgsleder påpekte at overskriftene på de ulike kapitlene er ment som tema, ikke besluttede overskrifter. Disse vil utvalget jobbe videre med fram mot ferdigstillelse av NOUen. Utvalget støttet i all hovedsak sekretariatets forslag til oversikt med følgende kommentarer:* NOUen bør struktureres tredelt: Bakgrunnskapitler, arenaer som er innenfor institusjoner og arenaer som er utenfor institusjoner.
* Kapittel om videregående opplæring bør også omhandle overganger til høyere utdanning, til arbeidsliv, og utenforskap.
* Kropp og seksualitet henger sammen med sosiale medier og med stress og press. Stress og press kan behandles flere seter
* I kapittel om livet på sosiale medier vil offentlig demokratisk deltakelse, netthets og begrensninger i ytringsfriheten falle utenfor. Dette er ikke en del av utvalgets mandat. Tradisjonelle medier og spill bør også omtales, Dette kapitlet vil også henge sammen med kapittel om forbrukersamfunnet.
* Levekår og fattigdom adresseres ikke direkte. Utvalget har mulighet til å anbefale som tiltak at det bør utredes nærmere.

**Vedtak:**Utvalget støtter sekretariatets forslag til oversikt og planer for framleggelse av notater om veivalg til neste utvalgsmøte. Endelige titler på kapitlene og begrepsavklaringer drøftes i utvalget underveis.1. **Innspill til utvalgsleders møte med Stoltenbergutvalgets leder.**

Utvalgsleder skulle møte Camilla Stoltenberg, leder for Stoltenbergutvalget den 28. september for å drøfte hvordan utvalgene kan dra nytte av hverandres arbeid og hvordan utvalgene kan avgrense sine arbeider mot hverandre. Hun ba om innspill til dette møtet.Sekretariatet ved Cecilia Lyche oppsummerte fra et møte mellom begge utvalgssekretariatene som fant sted 18. september. Stoltenbergutvalget skal først og fremst se på forskjeller i skoleprestasjoner mellom gutter og jenter. Deres arbeid vil i all hovedsak overlappe med #UngIDag-utvalgets arbeid på barnehage og skole som arena.Utvalget hadde enkelte spørsmål til hva Stoltenbergutvalget skal undersøke og pekte på at det vil være klokt å avvente noe av arbeidet med eget skolekapittel til rapporten fra Stoltenbergutvalget foreligger i slutten av februar 2019. **Vedtak:** Sekretariatet sender referat fra møtet med leder for Stoltenbergutvalget til #UngIDag-utvalget.1. **Eventuelt v/ alle**

Ingen saker ble meldt.1. **Utvalgets vedtak og bestillinger til sekretariatet v/ Brenna**

Se sak 6, 8 og 9.1. **Evaluering av møtet**

Ble ikke behandlet pga tidsnød. |